23.1.2023.
LV
Eiropas Savienības Oficiālais Vēstnesis
C 23/3
(12) Deklarācijas veicināšana un īstenošana ir ES un tās dalībvalstu kopīga politiska apņemšanās un atbildība, ievērojot to attiecīgo kompetenci un pilnīgu atbilstību ES tiesību aktiem.
Komisija regulāri ziņos Parlamentam un Padomei par panākto progresu.
Dalībvalstīm un Komisijai, kad tās sadarbojas, lai sasniegtu lēmumā par “Digitālās desmitgades politikas programmu 2030. gadam” izklāstītos vispārīgos mērķus, būtu jāņem vērā šajā deklarācijā noteiktie digitālie principi un tiesības.
Deklarācija par digitālajām tiesībām un principiem digitālajai desmitgadei Mūsu mērķis ir veicināt Eiropas ceļu uz digitālo pārkārtošanos, kuras centrā ir izvirzīti cilvēki, kura pamatojas uz Eiropas vērtībām un ES pamattiesībām, atkārtoti apstiprina vispārējās cilvēktiesības un sniedz labumu visiem iedzīvotājiem, uzņēmumiem un sabiedrībai kopumā.
Mēs tāpēc deklarējam turpmāko.
I NODAĻA.
Cilvēku izvirzīšana digitālās pārkārtošanās centrā 1.
Eiropas Savienībā cilvēki ir digitālās pārkārtošanās centrā.
Tehnoloģijām būtu jākalpo un jānāk par labu visiem cilvēkiem, kas dzīvo ES, un, nodrošinot pilnīgu drošību un ievērojot viņu pamattiesības, jādod tiem iespēja piepildīt savas vēlmes.
Mēs apņemamies: a) stiprināt digitālās pārkārtošanās demokrātiskās sistēmas, kas dod labumu visiem un uzlabo visu to cilvēku dzīvi, kuri dzīvo ES; b) veikt nepieciešamos pasākumus, lai nodrošinātu, ka gan tiešsaistē, gan bezsaistē tiek ievērotas ES tiesību aktos atzītās ES vērtības un individuālās tiesības; c) veicināt un nodrošināt visu publiskā un privātā sektora dalībnieku atbildīgu un rūpīgu rīcību digitālajā vidē; d) aktīvi veicināt šo digitālās pārkārtošanās redzējumu, arī mūsu starptautiskajās attiecībās.
II NODAĻA.
Solidaritāte un iekļautība 2.
Tehnoloģijas būtu jāizmanto, lai cilvēkus apvienotu, nevis šķeltu.
Digitālajās pārkārtošanās procesam būtu jāveicina taisnīga un iekļaujoša sabiedrība un ekonomika Eiropas Savienībā.
Mēs apņemamies: a) nodrošināt, ka tehnoloģisko risinājumu projektēšanā, izstrādē, ieviešanā un izmantošanā tiek ievērotas pamattiesības, nodrošināta to īstenošana un veicināta solidaritāte un iekļaušana; b) īstenot digitālu pārkārtošanos, kas nevienu neatstāj novārtā.
Tai būtu jāsniedz labums visiem, ar to būtu jāpanāk dzimumu līdzsvars un jo īpaši jāiekļauj vecāka gadagājuma cilvēki, lauku apvidos dzīvojoši cilvēki, personas ar invaliditāti vai marginalizētas, neaizsargātas personas vai personas, kurām ir atņemtas balsstiesības, un personas, kas rīkojas viņu vārdā.
Tai būtu arī jāveicina kultūru un valodu daudzveidība; c) izstrādāt piemērotus satvarus, lai visi tirgus dalībnieki, kas gūst labumu no digitālās pārkārtošanas, ievērotu savus pienākumus pret sabiedrību un sniegtu taisnīgu un samērīgu ieguldījumu sabiedrisko labumu, pakalpojumu un infrastruktūras izmaksu segšanā visu ES dzīvojošo iedzīvotāju labā.
Savienojamība 3.
Ikvienam visā ES teritorijā vajadzētu būt piekļuvei cenas ziņā pieejamai un ātrdarbīgai digitālai savienojamībai.
Mēs apņemamies: a) nodrošināt piekļuvi kvalitatīvai savienojamībai ar pieejamu piekļuvi internetam ikvienam visā ES teritorijā, tostarp personām ar zemiem ienākumiem;